DA Den Europæiske Unions Tidende CE 84/530

(2004/C 84 E/0606)

SKRIFTLIG FORESPØRGSEL E-0059/04

af Hiltrud Breyer (Verts/ALE) til Kommissionen

(20. januar 2004)

Om: Dyrebeskyttelsesaspektet i forbindelse med udbetaling af støtte efter reformen af den fælles landbrugspolitik

Efter at reformen af den fælles landbrugspolitik er trådt i kraft, er udbetaling af subventioner til kvægavlere snævert forbundet med overholdelse af EU's grundlæggende krav på området dyrebeskyttelse og dyresundhed. Landbrugere, der ikke overholder disse krav, straffes ud over de almindeligt anvendte sanktioner også gennem nedskæringer i de direkte betalinger.

Hvorledes kontrolleres bedrifterne, for så vidt angår dyrebeskyttelsesaspektet?

Hvorledes forenes dyrebeskyttelsesaspektet med støtten til avlere af kamptyre, der lever af regelmæssigt at udleje deres tyre til tyrefester, hvor disse er udsat for timelang tortur, idet man f.eks. stikker dem med lanser, sætter ild til deres horn eller jager dem i havet? Har Kommissionen til hensigt at nedskære støtten til disse bedrifter permanent, da det er åbenlyst, at de på grund af deres art ikke kan opfylde mindstekravene om dyrebeskyttelse og dyresundhed?

Svar afgivet på Kommissionens vegne af Franz Fischler

(3. marts 2004)

Det er forudset i Kommissionens erklæring, som ledsagede aftalen om Rådets forordning om reformen af den fælles landbrugspolitik (Rådets forordning (EF) nr. 1782/2003 (1)), at kontrollen med landbrugerne for så vidt angår deres krydsoverensstemmelsesforpligtelser normalt vil henhøre under de myndigheder, der for nærværende overvåger overholdelsen af de relevante bestemmelser om dyrevelfærd.

Det organ, der har ansvaret for støttens udbetaling, vil iværksætte sanktioner på basis af disse kontroller.

Kommissionen er for tiden ved at udarbejde de detaljerede regler om dette emne, som er nødvendige ifølge ovennævnte erklæring.

Rådets forordning (EF) nr. 1782/2003, som blev vedtaget i september 2003, efter at Europa-Parlamentet havde afgivet sin udtalelse, fastsætter, at de direkte betalinger er underlagt krydsoverensstemmelse fra 1. januar 2007, for så vidt angår dyrevelfærd og specielt Rådets direktiv 98/58/EF af 20. juli 1998 om beskyttelse af dyr, der holdes til landbrugsformål (2). Imidlertid er dyr, der benyttes til tyrefægtning, ifølge direktivets artikel 1, stk. 2, litra b), ikke omfattet af direktivet, der udelukker »dyr, der skal deltage i konkurrencer, udstillinger og kulturelle eller sportsmæssige arrangementer eller aktiviteter«. Endvidere er det fastsat i artikel 6, stk. 2, i Rådets forordning (EF) nr. 1782/2003, at enhver nedsættelse eller udelukkelse kun anvendes, »hvis den manglende overholdelse vedrører: a) en landbrugsaktivitet, eller b) et landbrugsareal tilhørende bedriften …«. Derfor ligger den behandling, som disse dyr får i tyrefægterarenaen, helt uden for begge retsakters anvendelsesområde.

Endvidere er Kommissionen ikke bekendt med, at potentielle kamptyres velfærd, så længe de opdrættes på landbruget, i praksis er ringere end velfærden for dyr, der opdrættes til andre formål.

(1) Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere, EFT L 270 af 21.10.2003.

(2) EFT L 221 af 8.8.1998.